കേന്ദ്രം പെട്രോള് വില കുറച്ചു പിന്നാലെ സംസ്ഥാന നികുതി വെട്ടികുറച്ച് അസം, കര്ണാടക , ബീഹാര് , ഗോവ ന്യൂഡല്ഹി : കേന്ദ്രസര്ക്കാര് പെട്രോള്, ഡീസല് നികുതി കുറച്ചതിന് പിന്നാലെ പെട്രോളിന്റെയും ഡീസലിന്റെയും മൂല്യവര്ധിത നികുതി കുറച്ച് നാലു സംസ്ഥാനങ്ങള് . അസം, കര്ണാടക , ബീഹാര് , ഗോവ എന്നീ സംസ്ഥാനങ്ങളാണ് നികുതി വെട്ടികുറച്ചത് . അസം സര്ക്കാര് പെട്രോളിന്റെയും ഡീസലിന്റെയും മൂല്യവര്ധിത നികുതി 7 രൂപ കുറച്ചു. ബീഹാര് സര്ക്കാരും പെട്രോളിന് 1.30 രൂപയും ഡീസലിന് 1.90 രൂപയും കുറയ്ക്കുന്നതായി പ്രഖ്യാപിച്ചു. കര്ണാടക സര്ക്കാരും പെട്രോളിന്റെയും ഡീസലിന്റെയും വാറ്റ് 7 രൂപ കുറയ്ക്കാനുള്ള തീരുമാനം പ്രഖ്യാപിച്ചിട്ടുണ്ട്. ഖജനാവിന് 2,100 കോടി രൂപയുടെ നഷ്ടമുണ്ടാക്കുന്ന തീരുമാനമാണിതെന്നും കര്ണാടക മുഖ്യമന്ത്രി ബസവരാജ് ബൊമ്മൈ ട്വീറ്റ് ചെയ്തു. സംസ്ഥാനത്ത് പെട്രോളിന് ലിറ്ററിന് 95.50 രൂപയും ഡീസലിന് 81.50 രൂപയുമാണ് കണക്കാക്കുന്നതെന്നും അദ്ദേഹം കൂട്ടിച്ചേര്ത്തു. പ്രധാനമന്ത്രി നരേന്ദ്രമോദിയുടെ തീരുമാനത്തിന് അനുസൃതമായി, അസം സര്ക്കാരും പെട്രോളിന്റെയും ഡീസലിന്റെയും വാറ്റ് 7 രൂപ കുറയ്ക്കുമെന്ന് മുഖ്യമന്ത്രി ഹിമന്ത ബിശ്വ ശര്മ്മ പ്രഖ്യാപിച്ചു. ബീഹാറില് സംസ്ഥാന വാറ്റ് നികുതിയില് പെട്രോളിന് 1.30 രൂപയും ഡീസലിന് 1.90 രൂപയും കുറയ്ക്കുമെന്ന് രാജ്യസഭാ എംപിയും ബീഹാര് മുന് ഉപമുഖ്യമന്ത്രിയുമായ സുശീല് കുമാര് മോദി ട്വീറ്റില് പറഞ്ഞു.കേന്ദ്രസര്ക്കാര് നികുതി കുറച്ചതിലൂടെ പെട്രോളിന് അഞ്ച് രൂപയും ഡീസലിന് 10 രൂപയും ആണ് കുറവ് വരിക.